b'\n_START_ARTICLE_\nDostop do informacij javnega zna\xc4\x8daja v Evropi\n_START_PARAGRAPH_\nDostop do informacij javnega zna\xc4\x8daja se nana\xc5\xa1a na pravico do dostopa do informacij javnih organov. Dostop do informacij javnega zna\xc4\x8daja se smatra kot nujen za u\xc4\x8dinkovito delovanje demokrati\xc4\x8dnih sistemov, saj pove\xc4\x8duje odgovornost oseb na javnih polo\xc5\xbeajih ter omogo\xc4\x8da informirano sodelovanje javnosti v javnem \xc5\xbeivljenju. Osnovna predpostavka pravice do dostopa do informacij javnega zna\xc4\x8daja je, da so informacije, ki jih posedujejo dr\xc5\xbeavni organi, javne in se lahko dostop do njih omeji le na podlagi legitimnih razlogov, ki jih dolo\xc4\x8da zakon. Dostop do informacij javnega zna\xc4\x8daja temelji na na\xc4\x8delu, da mora biti ljudem v demokrati\xc4\x8dnem sistemu omogo\xc4\x8den dostop do \xc5\xa1irokega nabora informacij, na podlagi katerih lahko sodelujejo v javnem \xc5\xbeivljenju ter odlo\xc4\x8dajo o stvareh, ki jih zadevajo._NEWLINE_Pravica do dostopa do informacij javnega zna\xc4\x8daja je del temeljne pravice do svobodnega izra\xc5\xbeanja, ki jo dolo\xc4\x8da 19. \xc4\x8dlen Splo\xc5\xa1ne deklaracije o \xc4\x8dlovekovih pravicah (1948), ki pravi, da pravica do svobodnega izra\xc5\xbeanja vklju\xc4\x8duje pravico da "lahko vsak i\xc5\xa1\xc4\x8de, sprejema in \xc5\xa1iri informacije in ideje s kakr\xc5\xa1nimikoli sredstvi in ne glede na meje". Pravica do dostopa do informacij javnega zna\xc4\x8daja je priznana kot \xc4\x8dlovekova pravica v treh glavnih regionalnih ureditvah \xc4\x8dlovekovih pravic, to je v Ameriki, Evropi in Afriki, prav tako jo priznavajo pomembnej\xc5\xa1i mednarodni instrumenti._NEWLINE_Pravica do dostopa do informacij javne organe zavezuje k dvema obvezama. Prvi\xc4\x8d, da proaktivno omogo\xc4\x8dijo dostop do klju\xc4\x8dnih informacij o dejavnostih oblasti in drugi\xc4\x8d, da se odzivajo na poizvedbe dr\xc5\xbeavljanov bodisi z objavo originalnih dokumentov ali njihovimi kopijami._NEWLINE_V zadnjih 10 letih je pravica do dostopa do informacij javnega zna\xc4\x8daja priznana v nara\xc5\xa1\xc4\x8dajo\xc4\x8dem \xc5\xa1tevilu dr\xc5\xbeav, tudi v dr\xc5\xbeavah v razvoju. Leta 1990 je imelo dostop do informacij janvega zna\xc4\x8daja zakonsko urejenih 13 dr\xc5\xbeav, danes je tak\xc5\xa1nih 100._NEWLINE_Leta 2015 je UNESCO-va generalna konferenca izglasovala 28. september za "Mednarodni dan splo\xc5\xa1nega dostopa do informacij", ki je bolje poznan kot Dan dostopa do informacij. Od leta 2002 je bil ta datum poznan kot "Dan pravice do obve\xc5\xa1\xc4\x8denosti". UNESCO-va resolucija priporo\xc4\x8da odobritev v Generalni skup\xc5\xa1\xc4\x8dini ZN.'